શનિવારે મધરાતે મુદત પૂરી થઈ અને રવિવારનો દિવસ શરૂ થયો તે સાથે જ સમરે મુક્તિની યાત્રા કરવાનો નિર્ણય કર્યો હતો. બહુ બધા પત્રકારો અને ફોટોગ્રાફરો પણ પછી તો તેની પાછળ પાછળ ફર્યા. રિયાધના રસ્તાઓ પર આ જોણું થયું હતું. સમર આમ પણ થોડી જાણીતી હતી. ઘણા લોકો તેને ઓળખી ગયાં હતાં. લોકો તેની કારને વારેવારે અટકાવતા હતાં અને તેનું અભિવાદન કરતા હતા. છૂટ અપાશે ત્યારે મહિલા ખરેખર કાર લઈને જાહેરમાં નીકળશે ખરી તેવી ઘણાને શંકા હતી. સમરે ખરેખર કાર લઇને ફરતાં જોઈને લોકોને હજી પણ જાણે કે વિશ્વાસ આવતો નહોતો.